Diari Oficial de la Generalitat Valenciana


Sumari del DOGV 8648, del 03-10-2019 (2019/9051)

RESOLUCIÓ de 28 d'agost de 2019, de la Subdirecció General de Relacions Laborals, per la qual es disposa el registre i publicació del text del Conveni col·lectiu del comerç d'activitats diverses per a la Comunitat Valenciana 2019-2020.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8648

Data del DOGV
:   03-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9051


Data del document
:   28-08-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 28 d'agost de 2019, de la Subdirecció General de Relacions Laborals, per la qual es disposa el registre i publicació del text del Conveni col·lectiu del comerç d'activitats diverses per a la Comunitat Valenciana 2019-2020. [2019/9051]  
Vist el text del Conveni col·lectiu del comerç d'activitats diverses per a la Comunitat Valenciana 2019-2020, signat per la comissió negociadora, estant integrada aquesta, d'una part per la representació de la patronal per Unió Gremial i d'una altra per la representació de la part social per CCOO-Federació de Serveis i FeSMC-UGT-PV, i de conformitat amb el que es disposa en l'article 90, apartats 2 i 3 del Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell pel qual s'aprova el Reglament orgànic i funcional de la Conselleria d'Economia Sostenible, Sectors productius, Comerç i Treball, i en l'article 4.3 de l'Ordre 37/2010, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 28 d'agost de 2019.- El subdirector general de Relacions Laborals: Juan Ignacio Soler Tormo.  
  
  
Conveni col·lectiu de comerç d'activitats diverses  
 per a la Comunitat Valenciana 2019-2020  
  
Índex  
Preàmbul. Parts que el concerten  
Capítol I. Àmbits  
Article 1. Àmbit territorial i personal  
Article 2. Vigència, efectes econòmics i duració  
Article 3. Rescissió, revisió o pròrroga  
Article 4. Vinculació a la totalitat  
Capítol II. Organització i contractació  
Article 5. Organització del treball  
Article 6. Ingressos en l'empresa  
Article 7. Períodes de prova  
Article 8. Contractació  
Article 9. Cessament en l'empresa i terminis de preavís  
Capítol III. Jornada laboral  
Article 10. Jornada de treball  
Article 11. Diumenge i festius  
Article 12. Hores extraordinàries  
Article 13. Vacances anuals  
Article 14. Llicències, permisos i excedències  
Capítol IV. Condicions retributives  
Article 15. Estructura salarial  
Article 16. Data i forma de pagament  
Capítol V. Condicions assistencials  
Article 17. Complements per IT  
Article 18. Jubilació  
Article 19. Assegurança d'accidents  
Article 20. Vigilància de la salut  
Capítol VI. Altres condicions  
Article 21. Desplaçaments  
Article 22. Uniformes i/o peces de vestir de treball  
Article 23. Acumulació del crèdit horari sindical  
Capítol VII. Règim disciplinari laboral  
Article 24. Règim disciplinari  
Capítol VIII. Disposicions addicionals  
Article 25. Increments salarials  
Article 26. Compensació i absorció  
Article 27. Legislació supletòria  
Article 28. Clàusula d'inaplicació  
Article 29. Comissió paritària  
Capítol IX. Declaració d'intencions  
Article 30. Declaració antidiscriminatòria i sobre violència de gènere  
Article 31. Declaració en matèria de pluriocupació  
Article 32. Igualtat d'oportunitats entre homes i dones  
Grups professionals  
Annex. Taules salarials  
  
Preàmbul. Parts que el concerten  
El present conveni col·lectiu s'ha pactat d'una part per la Unió Gremial i d'una altra part pels sindicats: Federació de Serveis, Mobilitat i Consum d'UGT País Valencià (FeSMC UGT) i Federació de Serveis de CCOO del País Valencià (SERVEIS-CCOO). Totes dues parts es reconeixen mútuament legitimació per a la negociació del present conveni i per a subscriure'l en els termes que consten.  
  
Aquest conveni col·lectiu gaudeix de naturalesa normativa i eficàcia general en els termes del títol III de l'Estatut dels Treballadors dins dels àmbits territorial, funcional i personal d'aquest.  
  
  
CAPÍTOL I  
Àmbits  
  
Article 1. Àmbit territorial i personal  
El present conveni regula les relacions laborals entre les empreses enquadrades en el sector del comerç d'activitats diverses i els seus treballadors, radicades a la Comunitat Valenciana, quan la seua activitat prevalent siga la del comerç d'alguna o diverses de les següents especialitats: basars, bijuteria, articles de regal en general, botigues denominades de «tot a cent» o «multipreu», sex-shop, subministraments i serveis diversos per a la indústria de decoració, antiguitats, làmines i marcs, estancs, terrisseries, botigues decomís, venda d'animals de companyia i serveis relacionats amb aquesta, taxidèrmia, marroquineria, així com de qualsevol altre tipus de comerç que es puga incloure en el mencionat sector que no es trobe adscrit expressament en un altre conveni sectorial per a l'activitat de comerç i la seua activitat principal no estiga enquadrada en un altre conveni d'aplicació.  
  
Article 2. Vigència, efectes econòmics i duració  
El conveni entrarà en vigor el dia de la seua signatura, sense perjudici de la data de publicació en el Butlletí Oficial de la Província, excepte els efectes econòmics que tindran vigència des de l'1 de gener de 2019 fins al 31 de desembre de 2020.  
Mentre no se signe un nou conveni, continuaran vigents tant les clàusules normatives com les obligacions del present conveni.  
  
Article 3. Rescissió, revisió o pròrroga  
La denúncia del conveni que propose la rescissió o revisió es comunicarà per escrit, que haurà de dirigir la part denunciant a les altres parts atorgants d'aquest i a l'autoritat laboral, dins de l'últim trimestre immediatament anterior a la data de conclusió de la seua vigència o de qualsevol de les seues pròrrogues.  
En el supòsit de no ser denunciat el conveni, es prorrogarà d'any en any fins que existisca una denúncia en els termes establits en aquest article. Per a cada any de pròrroga s'aplicarà una revisió de les retribucions econòmiques, aplicant un increment de l'IPC en el seu conjunt nacional dels dotze últims mesos.  
  
  
Article 4. Vinculació a la totalitat  
Les condicions pactades formen un tot orgànic indivisible, per la qual cosa en cas que la jurisdicció competent anul·le algun aspecte del seu contingut, les parts signants del present conveni es reuniran en el termini de 30 dies següents a la data de la resolució ferma que haja anul·lat aquest aspecte a fi de donar solució a l'incident produït. Transcorreguts 30 dies des de la primera reunió per a la finalitat mencionada, sense haver-se aconseguit un acord, s'establirà el calendari de renegociació de la totalitat del conveni.  
  
  
CAPÍTOL II  
Organització i contractació  
  
Article 5. Organització del treball  
L'organització pràctica del treball, subjecta al que es preveu en les normes de general aplicació i al que es disposa en el present conveni, és facultat exclusiva de la direcció de l'empresa.  
  
Article 6. Ingressos en l'empresa  
L'ingrés dels treballadors en l'empresa s'ajustarà al que es preveu en les normes legals i reglamentàries sobre col·locació. Les empreses podran sotmetre els candidats a les proves d'ingrés que consideren oportunes, sempre que aquestes no denigren les persones a causa del seu sexe, raça, religió, etc.  
  
Article 7. Períodes de prova  
Els períodes de prova quedaran subjectes a la següent escala:  
Grup V 6 mesos.  
Grup IV 2 mesos.  
Grup III 1 mes.  
Grup I i II 15 dies.  
Qualsevol causa de suspensió del contracte de treball prevista legalment o convencionalment no interromprà el còmput del període de prova.  
Els ascensos que motiven un canvi de la categoria laboral del treballador, comportaran l'aplicació de nous períodes de prova, d'acord amb del grup professional en el qual s'adscriga el treballador amb motiu de l'ascens. La no-superació de la prova realitzada suposarà el retorn del treballador a la categoria de procedència, sense que siga possible l'extinció contractual a l'empara de l'article 52 a) de l'Estatut dels Treballadors per la no-superació de la prova realitzada.  
  
Article 8. Contractació  
En el marc de les polítiques d'ocupació encaminades a la millora de la qualitat i de l'ocupabilitat del mercat de treball i amb la finalitat d'afavorir l'accés a aquest a determinats col·lectius amb majors dificultats d'inserció laboral, així com d'acord amb el que es preveu en l'article 43 de la Llei orgànica 3/2007, de 22 de març, per a la igualtat efectiva de dones i homes, les parts negociadores del present conveni acorden establir com a prioritari el foment de la contractació dels col·lectius de joves, dones, treballadors majors de 45 anys i aturats de llarga duració.  
  
Als efectes indicats en el paràgraf anterior, s'entén per joves aquells treballadors menors de 30 anys, i, per aturats de llarga duració aquells treballadors que consten inscrits com a demandants d'ocupació en la corresponent oficina de l'INEM un període mínim de 360 dies.  
  
La contractació dels treballadors integrats en el present conveni es realitzarà mitjançant les modalitats contractuals legalment previstes amb caràcter general, amb les excepcions que seguidament es concreten:  
  
a) Contracte per a la formació i l'aprenentatge:   
1. Podrà realitzar-se per una duració mínima de sis mesos i una duració màxima de 3 anys, sense que la permanència en aquesta modalitat contractual de la mateixa persona, siga com siga l'empresa del sector que formalitze el contracte, puga superar la duració màxima establida.  
  
2. El salari dels treballadors contractats sota la modalitat de formació serà el resultat d'aplicar els percentatges del 75 % al primer any i el 85 % per al segon any i tercer any, al salari de conveni que corresponga al grup professional en el qual estiga enquadrat.  
3. El nombre de contractes per a la formació en centres de treball amb plantilla de treballadors inferior a 5, serà com a màxim d'1, i per a la resta d'empreses no superarà el 20 % de la plantilla.  
b) Contractes de duració determinada:  
1. Contractes per circumstàncies de la producció: a fi d'atendre les circumstàncies del mercat, ateses les especials característiques del sector comercial sobre la base de l'afluència de clients en determinades temporades, les empreses podran realitzar contractes d'aquesta naturalesa durant les dates coincidents amb la major activitat empresarial.  
La duració d'aquests contractes podrà ser de 12 mesos dins d'un període de 18 mesos.  
A la finalització del contracte el treballador percebrà una indemnització de 12 dies per any de servei treballat o ?en defecte d'això- la part proporcional.  
2. Contractes per obra o servei determinat: es podran subscriure contractes a l'empara de l'article 15.1.a del TRET identificant a aquest efecte aquells treballs o tasques amb substantivitat pròpia dins de l'activitat normal de l'empresa, sent aquests la promoció, venda o creació de nous productes o serveis en la fase de llançament i la seua consolidació o conclusió, dins dels límits temporals establits en la legislació vigent, tot això sense perjudici de les altres causes que estableix la llei en aquest tipus de contractes. És a dir, l'objecte d'aquest contracte és la realització d'una obra o servei determinat i l'execució del qual encara que limitada en el temps és de duració incerta.  
c) Contractacions o transformacions a fixos discontinus: són els treballs que es donen per raó de la discontinuïtat de l'activitat, que no exigeix la prestació de serveis tots els dies o hores, dins del caràcter normal i permanent de l'activitat empresarial. És a dir, en empreses de cicle continu quan tinguen excés de treball en punts estacionals, quan aquests es repeteixen; o, en empreses que no funcionen permanentment el funcionament de les quals siga discontinu cíclic o intermitent, siga o no estacional (campanya, temporada, curs escolar, etc.), i que les dates d'ocupació són incertes.  
Per a fomentar la contractació indefinida, dels fixos discontinus, si es produeixen la contractació temporal tant de duració determinada, com per obra o servei de manera cíclica, és a dir, en successives campanyes ?durant dotze mesos en el termini de trenta?, es convertiran en fixos discontinus.  
Aquesta modalitat contractual pot efectuar-se directament des del començament de la seua contractació com a fixos discontinus, o després de comprovar les successives campanyes de manera cíclica i en dates incertes però aproximades en el temps, per a aquests supòsits podrà transformar-se el contracte en fixos discontinus.  
  
Article 9. Cessament en l'empresa i terminis de preavís  
Els treballadors que ?després de superar el període de prova- desitgen cessar en el servei a l'empresa, hauran de preavisar l'empresa en el següent termini:  
Grups V, IV i III 1 mes  
Grups I i II 15 dies  
L'incompliment d'aquest termini de preavís comportarà la pèrdua de la retribució corresponent als dies que falten per a cobrir el termini corresponent, que únicament podrà descomptar-se de la liquidació de parts proporcionals de pagues extra i vacances a favor del treballador.  
  
Idèntics terminis s'observaran en els casos de finalització del contracte que no haja de ser prorrogat o transformat en indefinit. En el cas que l'empresa incomplisca aquest preavís, estarà obligada a abonar al treballador tants dies com resten per a arribar al termini establit, que seran abonats juntament amb la liquidació corresponent.  
  
  
CAPÍTOL III  
Jornada laboral  
  
Article 10. Jornada de treball  
La jornada anual serà de 1.776 hores efectives de treball durant la vigència del present conveni. Aquesta jornada anual s'acreditarà en el calendari a cada any corresponent amb determinació dels dies laborables i duració de la jornada diària.  
Registre de jornada:  
A tenor del text de l'article 34.9 de l'Estatut dels Treballadors, les empreses implantaran a partir del 12 de maig de 2019 un sistema de registre diari de control de la jornada individual de cada treballador o treballadora.  
En les empreses de més de 25 treballadors se'ls dona un termini fins a desembre de 2020 per a implantar un sistema informàtic per a dur a terme aquest control, per a la resta d'empreses aquesta mesura es prolongarà fins a desembre de 2021.  
El registre de jornada, com recull l'articulat, ha de recollir el nom de l'empresa, l'adreça del centre de treball, el dia de la prestació de serveis, un codi d'empleat (mai nom i cognoms o una altra dada que puga incórrer en vulneració de la llei de protecció de dades), l'hora d'entrada, que quedarà confirmada amb la signatura o qualsevol altre mètode autoritzat, de l'empleat o l'empleada, hora d'eixida, amb la mateixa confirmació que a l'entrada, i ha d'estar signada i encunyada pel responsable d'RRHH de la mencionada empresa.  
L'empresa conservarà els registres a què es refereix aquest precepte durant quatre anys i romandran a la disposició de les persones treballadores, dels seus representants legals i de la Inspecció de Treball i Seguretat Social.  
Una vegada implantat el sistema informàtic de registre de jornada, als treballadors o treballadores se'ls proveirà d'una clau d'accés per a poder accedir a aquest fitxer.  
El sistema utilitzat en cap moment atemptarà contra el dret de les treballadores i treballadors, a la seua intimitat, a la protecció de dades de caràcter personal i els drets digitals reconeguts en la normativa vigent.  
  
Amb caràcter setmanal, el treballador o treballadora rebrà notificació amb tot el detall necessari per a la seua comprensió del control horari efectuat. En el cas de no estar conforme amb aquest, podrà efectuar la reclamació oportuna davant el departament corresponent de l'empresa.  
  
Amb caràcter mensual, la representació legal dels treballadors rebrà la mateixa informació que la rebuda per les persones treballadores de forma individual, així com la totalització de les hores de treball efectuades mensualment per cadascun d'ells.  
Les empreses podran establir en nombre no superior a 50 dies a l'any una jornada màxima de fins a 10 hores diàries sobre la base de les necessitats d'atenció al comerç. Amb aquesta finalitat, els treballadors hauran de conéixer aquesta modificació de la seua jornada diària amb una antelació de 8 dies a la data de la seua realització quant a un màxim de 35 d'aquestes jornades; i amb una antelació de 5 dies a la data de la seua realització quant a les possibles 15 jornades restants.  
Les hores treballades en excés sobre la jornada total anual o amb motiu del que s'indica en el paràgraf anterior, es compensaran mitjançant descans substitutori en jornades completes en Falles, Setmana Santa, o vacances anuals, així com en dates diferents establides de comú acord.  
Complint amb els límits de la jornada anual, el treballador tindrà dret a un dia de permís a la seua elecció, per a l'atenció d'assumptes propis, que haurà de comunicar-ho a l'empresa amb antelació suficient, en jornades que no entorpisquen el normal funcionament de l'activitat d'aquesta.  
El descans setmanal serà d'un dia i mig, ampliable a fi de compensar les hores realitzades en excés els dies d'ampliació de la jornada.  
  
  
Article 11. Diumenge i festius  
Les parts subscriptores del present conveni mantenen el principi de mantindre la inactivitat mercantil i laboral els diumenges i festius del calendari anual. En aquest sentit, els treballadors afectats pel seu àmbit d'aplicació que tinguen obligació de prestar els seus serveis aquests dies, quan així ho tinguen estipulat en el seu contracte de treball, només estaran obligats a fer-ho amb un màxim del 50 % dels festius administrativament autoritzats per l'autoritat corresponent.  
No obstant això, en cas d'obrir els comerços en els dies indicats en el paràgraf anterior, acollint-se a l'autorització administrativa que siga procedent, els treballadors que presten serveis aquests dies percebran les hores treballades amb un increment sobre el valor de l'hora ordinària del 75 %. Les hores treballades aquests dies es computaran a l'efecte de la jornada màxima anual establida en el present conveni.  
El que es disposa en els paràgrafs anteriors no serà aplicable per a les empreses dedicades a sex-shop i per a les enquadrades en l'article 5 de la Llei 1/2004, de 21 de desembre, fins i tot sense romandre obertes les 18 hores que l'esmentat article menciona.  
  
Article 12. Hores extraordinàries  
Es podran realitzar hores extraordinàries amb un límit de 80 hores a l'any. Els treballadors a temps parcial no podran realitzar hores extraordinàries d'acord amb el que es preveu en el Reial Decret llei 15/1998, de 27 de novembre, però es permetrà la realització d'hores complementàries quan així es pacte per escrit expressament amb el treballador en el moment de la subscripció del contracte o amb posterioritat a això.  
Les hores extraordinàries podran realitzar-se en els casos següents:  
- Per causes de força major.  
- Hores conjunturals: períodes punta, absències imprevistes, acoblaments de torns, treballs de reparació i manteniment.  
La compensació d'aquestes hores podrà realitzar-se bé mitjançant descans substitutori, o bé mitjançant compensació econòmica. En tots dos casos, el valor de l'hora extraordinària serà igual al valor de l'hora ordinària incrementada en un 75 % calculat sobre els conceptes de salari base i antiguitat.  
  
Article 13. Vacances anuals  
Les vacances anuals tindran una duració de 30 dies.  
El gaudi d'aquestes vacances estarà comprés preferentment entre els mesos de juny a setembre, tots dos inclusivament, havent d'iniciar-se el seu gaudi en dia laborable no coincident amb el descans setmanal ni diumenges. Si durant el gaudi d'aquestes hi ha algun festiu, es prolongaran en tants dies com festius coincidents.  
Les dates de gaudi hauran de conéixer-se amb anterioritat al 31 de març de cada anualitat, i en tot cas amb dos mesos d'antelació al gaudi de les vacances.  
El gaudi de les vacances en dates diferents de les previstes en el calendari inicial, haurà de realitzar-se mitjançant mutu acord del treballador i l'empresa. En aquest cas, el nombre de dies vacacionals s'incrementarà en 4, que es computarà com a jornada efectiva de treball per al còmput de la jornada anual, llevat que la petició de dates diferents de les assenyalades les haja realitzades el treballador.  
En els casos en què durant el gaudi vacacional el treballador cause baixa per IT derivada de malaltia comuna o accident no laboral, percebrà l'import corresponent a la seua situació vacacional sense tindre en compte a aquest efecte la baixa produïda.  
La situació de risc durant l'embaràs i de maternitat per part de la dona treballadora interromprà el còmput de les vacances, tenint dret la interessada a nou assenyalament en data posterior a l'alta del procés que concórrega amb les vacances assenyalades.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal o amb el període de suspensió del contracte de treball previst en els apartats 4.5 i 7 de l'article 48 del TRET, es tindrà dret a gaudir les vacances en data diferent de la de la incapacitat temporal o la del gaudi del permís que per aplicació dels preceptes mencionats li corresponga, en finalitzar el període de suspensió, encara que haja finalitzat l'any natural a què corresponen.  
En el cas que el període de vacances coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador o treballadora a gaudir-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
  
Article 14. Llicències, permisos i excedències  
Qualsevol dret convingut en benefici, protecció o ajuda del treballador o treballadora en raó del seu vincle matrimonial pel present conveni, serà també d'aplicació al treballador o treballadora unida a una altra persona en una relació d'efectivitat anàloga a la conjugal amb independència de la seua orientació sexual, conforme al que es disposa en la legislació autònoma o estatal a aquest efecte, amb l'aportació prèvia de la certificació corresponent.  
A) Permisos retribuïts  
Addicionalment als retribuïts en la normativa d'aplicació, els treballadors inclosos en l'àmbit d'aquest conveni tindran dret als que s'exposen a continuació:  
1. Quinze dies naturals en cas de matrimoni.  
2. 3 dies per naixement de fill, s'ampliarà a 1 dia més en els casos de cesària o altres complicacions en el part degudament acreditades pel servei corresponent de l'entitat hospitalària que assistisca el part. Quan per aquest motiu el treballador necessite fer un desplaçament a aquest efecte, el termini serà de dos dies més.  
3. Un dia per trasllat del domicili habitual.  
4. El permís de 2 dies per hospitalització de parents previst en l'article 37.3.b de l'Estatut dels Treballadors s'ampliarà a 3 en el cas de ser dies no consecutius, podrà iniciar-se en data diferent a la de l'ingrés hospitalari, havent de gaudir-se, en qualsevol cas, dins del període d'hospitalització. Quan per aquest motiu el treballador necessite fer un desplaçament a aquest efecte, el termini serà de dos dies més.  
  
5. 16 hores a l'any per a acudir al metge de capçalera o especialista, o acompanyar parents de primer grau o dependents que convisquen amb el treballador. A aquest efecte, haurà d'acreditar-se la convivència mitjançant la certificació administrativa que corresponga, així com la visita al facultatiu.  
6. Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, s'atendrà al que en aquesta es dispose pel que fa a duració de l'absència i a la seua compensació econòmica.  
Quan el compliment del deure abans esmentat supose la impossibilitat de la prestació del treball degut en més del 20 % de les hores laborables en un període de tres mesos, podrà l'empresa passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors.  
En el cas que el treballador, per compliment del deure o per l'exercici del càrrec, perceba una indemnització, es descomptarà l'import d'aquesta del salari a què tinga dret en l'empresa.  
7. En els supòsits de naixement de fill, adopció, guarda amb finalitats d'adopció o acolliment, per a la lactància del menor fins que aquest complisca nou mesos, els treballadors tindran dret a una hora d'absència del treball, que podran dividir en dues fraccions. La duració del permís s'incrementarà proporcionalment en els casos de part, adopció, guarda amb finalitats d'adopció o acolliment múltiples. Qui exercisca aquest dret, per la seua voluntat, podrà substituir-lo per una reducció de la seua jornada en mitja hora amb la mateixa finalitat o acumular-lo en jornades completes. A aquests efectes, es computarà el nombre teòric d'hores d'absència corresponents fins al moment en què el menor complisca els 9 mesos, acumulant aquest resultat en dies complets d'absència d'acord amb l'equivalència que corresponga respecte al calendari de treball i jornada de l'empresa o centre.  
B) Excedències  
1. Guarda i custòdia d'un menor a cura de familiars  
a) Els treballadors tindran dret a un període d'excedència de duració no superior a tres anys per a atendre a cada fill, tant quan siga per naturalesa, com per adopció, o en els supòsits d'acolliment, tant permanent com preadoptiu, encara que aquests siguen provisionals, a comptar des de la data de naixement o, si escau, de la resolució judicial o administrativa.  
b) També tindran dret a un període d'excedència, de duració no superior a dos anys, llevat que s'establisca una duració major per negociació col·lectiva, els treballadors per a atendre un familiar fins a segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix i no exercisca activitat retribuïda.  
c) L'excedència prevista en el present apartat el període de duració de la qual podrà gaudir-se de manera fraccionada, constitueix un dret individual dels treballadors, homes i dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
2. Voluntària  
El treballador amb almenys una antiguitat en l'empresa d'un any té dret al fet que se li reconega la possibilitat de situar-se en excedència voluntària per un termini no menor de quatre mesos i no major de cinc anys. Aquest dret sol podrà ser exercit una altra vegada pel mateix treballador si han transcorregut quatre anys des del final de l'anterior excedència.  
C) Paternitat  
1. En els supòsits de naixement de fill, adopció o acolliment, el treballador tindrà dret a suspensió del contracte segons estipula l'article 48.7 del TRET, aquesta suspensió és independent del gaudi compartit dels períodes de descans per maternitat.  
2. En el supòsit de part la suspensió correspon en exclusiva a l'altre progenitor. En els supòsits d'adopció o acolliment, aquest dret correspon només a un dels progenitors, a elecció dels interessats; no obstant això, quan el període de descans regulat siga gaudit íntegrament per un dels progenitors, el dret a la suspensió per paternitat únicament podrà ser exercit per l'altre.  
3. El treballador que exercisca aquest dret podrà fer-ho durant el període comprés des de la finalització del permís per naixement de fill, des de la resolució judicial per la qual es constitueix l'adopció o a partir de la decisió administrativa o judicial d'acolliment, fins que finalitze la suspensió del contracte regulada en l'article 48.4 del TRET o immediatament després de la finalització d'aquesta suspensió.  
4. La suspensió del contracte a la qual es refereix aquest article podrà gaudir-se en règim de jornada completa o en règim de jornada parcial d'un mínim del 50 %, amb l'acord previ amb l'empresari i el treballador i conforme es determine reglamentàriament  
5. Aquest permís podrà gaudir-se, a continuació dels dies de permís per naixement i fins a 13 dies després de l'acabament de la suspensió per maternitat, a opció del treballador.  
6. El treballador haurà de comunicar a l'empresa les dates en les quals exercirà aquest dret amb una antelació mínima de 15 dies. En cas de voler gaudir-les immediatament després del permís per naixement, ho haurà de comunicar amb un mes d'antelació a la data prevista del part.  
  
  
CAPÍTOL IV  
Condicions retributives  
  
Article 15. Estructura salarial  
L'estructura retributiva del present conveni s'estableix mitjançant els conceptes següents:  
1. Salari base mensual: determinat per a cada categoria professional en l'annex número 1 del present conveni.  
2. Complement personal d'antiguitat per als treballadors contractats fins al 31.12.1995: consistent en quadriennis per import del 7 % del salari base de la categoria corresponent, amb un límit màxim del 25 % del salari base. No obstant això, als treballadors que al 31.12.1995 hagen superat el mencionat límit, se'ls respectarà la part proporcional del tram en què es troben. L'import així resultant quedarà consolidat sense que puguen computar-se nous quadriennis, no obstant això, s'incrementarà aquest en el mateix percentatge que s'establisca per a cada any de vigència de conveni d'aplicació a la resta dels conceptes retributius. En els casos en què la base de càlcul tinguda en compte per a aplicar el percentatge del 7 % ací establit siga superior al salari base de referència, el complement resultant mantindrà el seu import i servirà com a base de càlcul per als increments dels anys successius.  
  
3. Complement personal d'antiguitat per als treballadors contractats des de l'1.01.1996. Consistent en quadriennis per import del 3,5 % del salari base de la categoria corresponent, amb un mínim de 15,03 euros mensuals, i amb un màxim del 25 % del salari base.  
4. Pagues extraordinàries: consistent en 3 pagues (març, estiu i Nadal) abonables els dies 15 de març, juny i desembre, respectivament.  
La paga de març podrà prorratejar-se mensualment. Les altres dues podran prorratejar-se si així ho acorden l'empresa i els representants legals dels treballadors, o el mateix treballador si no n'hi ha, podent modificar-se aquest acord en qualsevol moment, amb preavís d'un mes.  
  
L'import de la paga de març es calcularà amb els salaris de l'any natural de la seua meritació encara que s'abone ?una vegada acreditada- el mes de març de l'any natural següent.  
El seu import per a cadascuna d'aquestes pagues serà igual a 30 dies de salari base, plus de qualitat, complement ad personam, més l'antiguitat ?si escau- corresponent. Els períodes de meritació seran del dia 1 de gener al 31 de desembre de cada any per a les pagues de març i Nadal, i de l'1 de juliol al 30 de juny de l'any següent per a la paga d'estiu.  
  
5. Plus de qualitat mensual: a partir de l'1 de gener de 2019 quedarà integrat en el salari base.  
6. Plus de transport mensual: a partir de l'1 de gener de 2019 quedarà integrat en el salari base.  
7. Nocturnitat: es considerarà a l'efecte de pagament com a treball nocturn el realitzat entre les 22.00 hores i les 06.00 hores, que reportarà a favor del treballador el pagament d'un complement a raó de aplicar sobre el salari un 10 % en la primera hora ?si és al final de la jornada laboral, fins a les 23.00 h- i un 25 % en les següents o en totes si més d'un terç de la jornada és en horari nocturn. La base de càlcul serà salari anual dividit per 1776.  
8. Complement ad personam: totes aquelles persones que tinguen dret a percebre aquest complement d'acord amb el que s'estableix en l'article 26 del Conveni 2007-2009, consolidaran la seua percepció en la quantia establida en aquest conveni, incrementant-se aquest en el mateix percentatge que s'establisca per a cada any de vigència de conveni d'aplicació a la resta dels conceptes retributius.  
  
Article 16. Data i forma de pagament  
Els salaris i altres conceptes retributius es liquidaran necessàriament l'últim dia hàbil de cada mes natural mitjançant transferència, per a això el treballador informarà l'empresa de l'entitat i compte bancari al seu nom. Al seu torn, també podrà utilitzar-se qualsevol altre mitjà de pagament legalment establit.  
  
  
CAPÍTOL V  
Condicions assistencials  
  
Article 17. Complements per IT  
L'empresa abonarà com a complement a les prestacions per IT les següents quantitats en els termes i condicions que seguidament es concreten, sempre que es tinga dret a les prestacions de referència.  
  
1. En els casos de malaltia comuna o accident no laboral:  
a) Del dia 1 al dia 3 del procés, una sola vegada a l'any: el 50 % de la base reguladora.  
b) Del dia 4 al dia 20 del procés: una quantitat que ?juntament amb la prestació corresponent- arribe al 75 % de la base reguladora.  
c) Del dia 21 a la finalització del procés: una quantitat que ?juntament amb la prestació corresponent- arribe al 90 % de la base reguladora.  
2. En els casos d'hospitalització per malaltia comuna o accident no laboral:  
Pel temps que dure l'hospitalització: una quantitat que ?juntament amb la prestació corresponent- arribe al 100 % de la base reguladora.  
  
3. En els casos d'accident de treball:  
Del dia 1 a la data de finalització del procés: una quantitat que ?juntament amb la prestació corresponent- arribe al 100 % de la base reguladora.  
  
Article 18. Jubilació  
A petició del treballador aquest podrà sol·licitar, si reuneix els requisits necessaris, la jubilació parcial anticipada, romanent en actiu a temps parcial pel temps i jornada que no se situe en jubilació, contractant l'empresa un substitut, mitjançant qualsevol modalitat contractual que siga legalment aplicable.  
  
Article 19. Assegurança d'accidents  
Les empreses contractaran a favor dels treballadors al seu servei una pòlissa que cobrisca el risc de mort i invalidesa permanent total per a la professió habitual o absoluta derivades d'accident, no exclosos en la pòlissa corresponent, amb un capital de 20.000 euros per al cas de mort i de 24.000 euros per als casos d'invalidesa.  
  
Article 20. Vigilància de la salut  
Els treballadors afectats pel present conveni tenen dret al fet que la prestació dels seus serveis en els diversos centres de treball i establiments de les empreses del sector s'adapte a les mesures i normes que, amb caràcter obligatori, estableix la Llei de prevenció de riscos laborals, Llei 31/1995, de 8 de novembre, i els diversos reglaments que la desenvolupen.  
Les organitzacions que subscriuen aquest conveni coincideixen que la protecció dels treballadors en matèria de salut i seguretat, constitueix un objectiu bàsic i prioritari. Per aquest motiu, desenvoluparan les accions i mesures en matèria de seguretat i salut laboral que siguen necessàries per a aconseguir unes condicions de treball on la salut del treballador no es veja afectada per aquestes.  
Els plantejaments d'aquestes accions i mesures hauran d'estar encaminats a aconseguir una millora de la qualitat de vida i medi ambient de treball, desenvolupant objectius de promoció i defensa de la salut, millora de les condicions de treball, potenciació de les tècniques preventives com a mitjà per a l'eliminació de riscos a l'origen i la participació sindical en els centres de treball.  
L'empresari es troba en l'obligació d'efectuar les següents tasques:  
  
1. Evitar els riscos, combatre'ls a l'origen, avaluar els riscos que no es puguen evitar i substituir el que és perillós per allò que comporte poc de perill o cap perill.  
2. Adaptar el treball a la persona, en particular pel que fa a la concepció dels llocs de treball, així com a l'elecció dels equips i els mètodes de treball, amb la intenció d'atenuar el treball monòton i repetitiu i a reduir els efectes d'aquest en la salut.  
3. Tindre en compte l'evolució tècnica.  
4. Planificar l'activitat preventiva i les possibles situacions d'emergència. Investigar els accidents.  
5. Formar i informar els treballadors sobre els següents aspectes:  
  
a. Els riscos per a la seguretat i salut d'aquests en el treball, tant aquells que afecten l'empresa en el seu conjunt com a cada tipus de lloc de treball o funció i les mesures de protecció i prevenció aplicables. Informar cada treballador dels riscos específics que afecten el seu lloc de treball o funció i de les mesures de protecció i prevenció aplicables a aquests riscos.  
b. Les mesures adoptades que cal utilitzar en casos d'emergència.  
6. Vigilar la salut dels treballadors. Les empreses realitzaran anualment o amb la periodicitat que marque el personal sanitari del departament de salut de les empreses, el reconeixement mèdic als seus treballadors, que tindrà caràcter voluntari per a aquests, excepte en els supòsits d'obligatorietat legalment previstos. Els reconeixements mèdics hauran de causar les menors molèsties als treballadors i seran proporcionals al risc, respectant en tot moment el dret a la intimitat, a la dignitat de la persona i a la confidencialitat de la informació.  
  
La representació legal dels treballadors de l'empresa tindrà la informació permanent respecte a la posada en marxa de nous processos, modificació d'instal·lacions, i dels mesuraments, anàlisis i reconeixements que s'efectuen en relació amb les condicions ambientals dels centres de treball.  
Amb vista a la protecció de la dona treballadora, en relació amb la seua maternitat, les parts subscriptores del present conveni consideren prioritari en les empreses vetlar pel compliment de la normativa específica en matèria de prevenció de riscos laborals, en particular quant a la preceptiva avaluació de riscos que, d'acord amb el que es preveu en l'article 26 de l'LPL, haurà de tindre en compte la susceptibilitat de les treballadores embarassades o en període de lactància natural.  
  
  
CAPÍTOL V  
Altres condicions  
  
Article 21. Desplaçaments  
Els treballadors que per compte i ordre de l'empresa realitzen viatges a poblacions diferents d'on radique l'empresa o tinga el seu domicili habitual el treballador, percebran com a compensació de les despeses realitzades, les quantitats establides en l'annex I  
En el cas que el treballador manifeste i acredite la impossibilitat de cobrir les despeses ocasionades per aquests desplaçaments amb els imports anteriorment establits, se li abonarà la despesa efectivament realitzada.  
  
Article 22. Uniformes i/o peces de vestir de treball  
Les empreses que exigisquen per al desenvolupament del treball uniformes i/o peces de vestir de treball, proveiran els treballadors afectats d'aquestes, tenint en compte les condicions climàtiques de la zona. El manteniment en perfecte estat d'aquestes serà per compte del treballador.  
  
Article 23. Acumulació del crèdit horari sindical  
El crèdit horari sindical mensual a què tinguen dret els delegats de personal o membres del comité d'empresa en les empreses afectades per l'àmbit d'aquest conveni podrà ser cedit entre delegats d'un mateix sindicat i acumulat per un o diversos delegats de personal o membres del comité d'empresa en el mes en què es produïsca la cessió d'hores, havent de fer ús d'aquestes en aquest mes. Quan l'ús d'aquest crèdit horari s'haja de destinar a formació per part dels delegats de personal o membres del comité d'empresa que acumulen hores per la cessió d'aquestes d'altres delegats o membres del comité del seu mateix sindicat, la cessió, acumulació i ús podrà realitzar-se trimestralment.  
  
  
  
CAPÍTOL VII  
Règim disciplinari  
  
Article 24. Règim disciplinari  
L'empresa podrà sancionar les accions o omissions punibles en què incórreguen els treballadors i les treballadores d'acord amb la graduació de les faltes i sancions que s'estableixen en el present text.  
Tota falta comesa per un treballador o una treballadora es classificarà, atenent la seua importància i transcendència, en lleu, greu o molt greu.  
A) Faltes lleus: es consideraran faltes lleus les següents:  
1. D'1 a 3 faltes de puntualitat en l'assistència al treball, amb retard inferior a 30 minuts en l'horari d'entrada en 1 mes, excepte si d'aquests retards es deriven greus perjudicis per al procés productiu de l'empresa, en aquest cas serà falta greu.  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat de realitzar-ho.  
3. Xicotets descuits en la conservació en els gèneres o del material de l'empresa.  
4. No comunicar a l'empresa qualsevol canvi de domicili que puga perjudicar l'activitat laboral.  
5. Les discussions amb altres treballador o treballadores dins de les dependències de l'empresa, sempre que no siga en presència del públic.  
6. L'abandonament del treball sense causa justificada, tot i que siga per temps breu. Si com a conseqüència d'aquest s'origina perjudici greu a l'empresa o causa risc d'accident o per a la integritat de les persones, aquesta falta podrà ser considerada com molt greu, i greu quan el risc siga menor.  
7. Falta de condícia i neteja personal quan siga de tal índole que puga afectar el procés productiu i la imatge de l'empresa.  
8. No atendre el públic amb la correcció i la diligència degudes.  
9. Faltar 1 dia al treball sense la deguda autorització o causa justificada.  
B) Faltes greus: es consideraran com a faltes greus les següents:  
1. Més de 3 faltes no justificades de puntualitat en l'assistència al treball en un període de 30 dies.  
2. La desobediència a les ordres o instruccions de la direcció de l'empresa o als qui es troben amb facultats de direcció o d'organització en l'exercici regular de les seues funcions en qualsevol matèria de treball incloent-hi les de prevenció i seguretat en el treball. Si la desobediència és reiterada o implica crebant manifest de la disciplina en el treball o d'aquesta se'n deriva perjudici per a l'empresa o per a les persones podrà ser qualificada com a falta molt greu.  
3. Descuit important en la conservació dels gèneres o del material de l'empresa.  
4. Simular la presència d'un altre treballador, fitxant o signant per ell.  
5. Les discussions amb altres treballadors en presència del públic que transcendisca a aquest.  
6. Emprar per a ús propi articles, estris o peces de vestir de l'empresa, traure'ls de les instal·lacions o dependència de l'empresa, traure'ls de les instal·lacions o dependències de l'empresa llevat que existisca autorització.  
7. Realitzar, sense l'oportú permís, treballs particulars durant la jornada laboral.  
8. La inassistència al treball sense la deguda autorització o causa justificada de 2 dies en 1 mes.  
9. La comissió de 5 faltes lleus, encara que siga de diferent naturalesa, dins d'un trimestre i que haja hagut sanció o amonestació per escrit.  
C) Faltes molt greus: es consideraran faltes molt greus:  
1. L'absència injustificada al treball durant més de 3 dies laborals dins d'1 mes.  
2. La simulació de malaltia o accident.  
3. El frau, deslleialtat o abús de confiança en les gestions encomanades, així com en el tracte amb els altres treballadors o amb qualsevol altra persona durant el treball, o fer negociacions de comerç o indústria pel seu compte o d'una altra persona en expressa autorització de l'empresa, així com la competència deslleial en l'activitat d'aquesta.  
  
4. Fer desaparéixer, inutilitzar o causar desperfectes en materials, estris, eines, maquinàries, aparells, instal·lacions, edificis, instruments i documents de l'empresa.  
5. El robatori, furt o malversació comesos tant a l'empresa com als companys de treball o qualsevol altra persona dins de les dependències de l'empresa o durant la jornada laboral en qualsevol altre lloc.  
  
6. Violar el secret de la correspondència o documents reservats de l'empresa, o revelar a persones estranyes a aquesta el contingut d'aquests, excepte el que s'estableix en l'article 64 de l'Estatut dels Treballadors.  
7. Originar freqüents renyines i batusses amb els companys de treball.  
8. Falta notòria de respecte o consideració al públic.  
9. Els maltractaments de paraula o obra o la falta greu de respecte i consideració als caps o als seus familiars, així com als companys i les companyes i subordinats.  
10. Tota conducta, en l'àmbit laboral, que atempte greument respecte a la intimitat i dignitat mitjançant l'ofensa, verbal o física, de caràcter sexual. Si la mencionada conducta es duta a terme prevalent-se d'una posició jeràrquica, suposarà una circumstància agreujant d'aquella.  
  
11. La comissió per un superior d'un fet arbitrari que supose la vulneració d'un dret del treballador o treballadora legalment reconegut, d'on es derive un perjudici greu per al subordinat.  
12. L'embriaguesa habitual i drogodependència manifesta, que repercutisca negativament en la jornada laboral i en el seu lloc de treball. La sanció que puga correspondre a aquesta infracció no es portarà a efecte si el treballador se sotmet a rehabilitació, a aquest efecte s'habilitarà una excedència amb reserva de lloc de treball per 1 any, ampliable fins a 2 anys si aquesta és necessària per a la curació de conformitat amb la certificació d'un institut competent en la matèria.  
13. Disminució continuada i voluntària en el rendiment normal del seu treball, sempre que no estiga motivada per algun dret reconegut per les lleis.  
14. Les derivades de l'apartat A.6 i B.2.  
15. La reincidència en falta greu, encara que siga de diferent naturalesa, sempre que no es cometa dins dels 6 mesos següents d'haver-se produït la primera.  
  
Règim de sancions  
Correspon a la direcció de l'empresa la facultat d'imposar sancions en els termes estipulats en el present conveni. La sanció de les faltes lleus, greus i molt greus requerirà comunicació escrita al treballador o treballadora, en què es farà constar la data i els fets que la motiven. Per a la imposició de sancions se seguiran els tràmits previstos en la legislació general.  
Sancions màximes  
Les sancions que podran imposar-se en cada cas, atesa la gravetat de la falta comesa, seran les següents:  
1. Per faltes lleus: amonestació verbal. Amonestació per escrit. Suspensió d'ocupació i sou fins a 2 dies.  
2. Per faltes molt greus: suspensió d'ocupació i sou de 3 a 10 dies.  
  
3. Per faltes molt greus: des de la suspensió d'ocupació i sou d'11 a 60 dies fins a la rescissió del contracte de treball en els supòsits en què la falta siga qualificada en el seu grau màxim.  
  
Prescripció  
La facultat de la direcció de l'empresa per a sancionar prescriurà per a les faltes lleus als 10 dies, per a les faltes greus als 20 dies i per a les molt greus als 60 dies, a partir de la data en què aquella va tindre coneixement, de la seua comissió i, en qualsevol cas, als 6 mesos d'haver-se comés.  
  
  
CAPÍTOL VIII  
Disposicions addicionals  
  
Article 25. Increments salarials  
Any 2019. Els salaris aplicables des de l'1 de gener de 2019, són els reflectits en les taules que figuren en l'annex al final d'aquest conveni, i són el resultat d'aplicar a les taules vigents a 31 de desembre de 2018 un increment del 2 %.  
En el cas que l'índex de preus al consum (IPC) establit per l'INE per a l'any 2019, al 31 de desembre de 2019 registre una variació respecte al 2 %, s'efectuarà una revisió salarial tan prompte es constate oficialment aquesta circumstància en la variació sobre la indicada xifra més un 0,5 %.  
Any 2020. Els salaris aplicables des de l'1 de gener de 2020 són els reflectits en les taules que figuren en l'annex al final d'aquest conveni, i són el resultat d'aplicar a les taules vigents a 31 de desembre de 2019 o les seues taules revisades si és procedent, un increment del 2 %.  
En el cas que l'índex de preus al consum (IPC) establit per l'INE per a l'any 2020, al 31 de desembre de 2020 registre una variació respecte al 2 %, s'efectuarà una revisió salarial tan prompte es constate oficialment aquesta circumstància en la variació sobre la indicada xifra més un 0,5 %.  
Els endarreriments, si foren procedents per aquesta revisió, es realitzaran en un sol pagament, una vegada constatada per la comissió mixta del conveni el mes de gener de cada any de vigència segons les dades corresponents a l'evolució de l'IPC en el període fixat, mitjançant acta signada a aquest efecte, de la qual se sol·licitarà dipòsit, registre i publicació a l'autoritat laboral.  
  
Article 26. Compensació i absorció  
Les condicions laborals i econòmiques pactades en aquest conveni hauran de ser considerades globalment i en termes anuals. Les condicions establides en el present conveni seran compensables i absorbibles amb aquelles altres que s'hagen gaudit amb anterioritat ?tant en l'àmbit col·lectiu, com en l'àmbit individual?. No obstant això, les condicions que superen el que s'estableix en el reiterat conveni, es respectaran amb caràcter general.  
  
Article 27. Legislació supletòria  
En el que no s'estableix en el present conveni s'ajustarà al que es preveu en l'Estatut dels Treballadors, Llei orgànica de llibertat sindical, Llei de prevenció de riscos laborals, Acord de buits i altres normes legals i reglamentàries de general aplicació.  
  
Article 28. Clàusula d'inaplicació  
En aquesta matèria s'atendrà al que es disposa en l'article 82.3 de l'Estatut dels Treballadors. Quan concórreguen causes econòmiques, tècniques, organitzatives o de producció, per acord entre l'empresa i els representants dels treballadors legitimats per a negociar un conveni col·lectiu conforme al que es preveu en l'article 87.1 ET, es podrà procedir, amb el desenvolupament previ d'un període de consultes en els termes de l'article 41.4 ET, a inaplicar en l'empresa les condicions de treball previstes, que afecten les següents matèries, en tot cas segons el procediment i efectes previstos en el mencionat precepte legal:  
a) Jornada de treball.  
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen els límits que per a la mobilitat funcional preveu l'article 39 d'aquesta llei.  
g) Millores voluntàries de l'acció protectora de la Seguretat Social.  
  
  
Article 29. Comissió paritària  
1. Les parts negociadores acorden establir una comissió paritària, com a òrgan d'interpretació, i vigilància del compliment del present conveni, amb caràcter preceptiu, les funcions del qual seran:  
a) El coneixement i la resolució de les qüestions derivades de l'aplicació i la interpretació del present conveni col·lectiu.  
b) Vigilància del compliment col·lectiu dels pactes.  
c) Intervindre en els procediments d'interpretació, mediació i arbitratge amb caràcter preceptiu en els conflictes col·lectius sobre interpretació o aplicació del conveni, així com en la resolució dels conflictes que els siguen sotmesos sobre determinació del calendari laboral i sobre distribució de la jornada en els termes establits en els articles del present conveni col·lectiu.  
d) Intervindre en la resolució de les discrepàncies sorgides en els períodes de consulta relatius a la no-aplicació de les condicions de treball establides en el present conveni col·lectiu.  
e) Instar a la mesa negociadora a l'adaptació o, si escau, modificació del conveni durant la seua vigència.  
f) Instar la mesa negociadora a l'adopció d'acords parcials i/o temporals per a la modificació d'algun o d'alguns dels continguts del conveni prorrogats, amb la finalitat d'adaptar-los a les condicions en les quals, després de la terminació de la vigència pactada, es desenvolupe l'activitat en el sector, i establir expressament la seua vigència.  
2. La comissió paritària estarà integrada paritàriament per un màxim de 2 membres per cadascuna de les representacions, sindical i empresarial signants del present conveni col·lectiu.  
Podrà utilitzar els serveis ocasionals o permanents d'assessors en totes les matèries que siguen de la seua competència. Aquests assessors seran designats lliurement per cadascuna de les parts.  
Es considerarà vàlidament constituïda la comissió quan assistisca la totalitat dels seus membres a la reunió.  
3. Totes dues parts acorden comunicar a la comissió paritària tots els dubtes, discrepàncies i conflictes que puguen produir-se com a conseqüència de la interpretació i l'aplicació del conveni col·lectiu perquè la comissió emeta dictamen o actue en la forma reglamentària prevista.  
  
4. Es procurarà que per a resoldre qualsevol consulta plantejada a la comissió es done audiència a les parts interessades.  
5. Amb vista a solucionar de manera efectiva les discrepàncies en la negociació dels acords que haja de conéixer la comissió paritària, en virtut del que s'estableix en el present conveni col·lectiu o sobre la base de la normativa aplicable, les parts acorden que hauran de sotmetre la controvèrsia al Tribunal d'Arbitratge Laboral de la Comunitat Valenciana.  
  
  
CAPÍTOL IX  
Declaració d'intencions  
  
Article 30. Declaració antidiscriminatòria i sobre violència de gènere  
El present conveni s'estableix sobre la no-discriminació per raó de sexe, raça, religió, ideologia política i/o sindical, així com qualsevol altra continguda en les lleis com a dret fonamental del ciutadà i/o del treballador, excepte pel que fa a les discriminacions positives dirigides especialment a la dona treballadora.  
En particular, les parts subscriptores del present conveni han vingut a regular en el seu text, d'acord amb el que es preveu en la Llei orgànica 3/2007, de 22 de març, per a la igualtat efectiva de dones i homes, el dret de la dona treballadora a l'acumulació d'hores durant la lactància de menors de 9 mesos, o la interrupció del còmput del període vacacional en situacions de maternitat i risc durant l'embaràs, i prescriu, en matèria de contractació i en relació amb el que es preveu en l'article 18 del conveni, la consideració com a col·lectiu prioritari el de la dona, establint-se mecanismes per a afavorir el seu accés al mercat de treball.  
  
En els supòsits de treballadors víctimes de violència de gènere, s'ajustarà al que es disposa en la Llei orgànica 1/2004 de mesures de protecció integral contra la violència de gènere i la resta de normativa que la desplegue o modifique. Perquè les víctimes puguen exercir els drets que estableix la mencionada llei, hauran d'acreditar aquesta situació davant l'empresari de la forma establida en aquesta.  
La treballadora víctima de violència de gènere tindrà dret, d'acord amb el que es preveu en el TRET, segons redacció donada per l'apartat u de la disposició addicional setena de la Llei orgànica 1/2004, per a fer efectiva la seua protecció o el seu dret a l'assistència social integral, a la reducció de la jornada de treball, amb disminució proporcional del salari, o a la reordenació del temps de treball a través de l'adaptació de l'horari o altres formes d'ordenació del temps de treball que s'utilitzen en l'empresa. Així mateix, d'acord amb el TRET, segons redacció donada per l'apartat dos la disposició addicional setena de la Llei orgànica 1/2004, en el cas d'empreses amb diversos centres, la treballadora víctima de violència de gènere que es veja obligada a abandonar el lloc de treball en la localitat on presta els seus serveis per a fer efectiva la seua protecció o el seu dret a l'assistència social integral, tindrà dret preferent a ocupar un altre lloc de treball, de la mateixa categoria professional o equivalent, que l'empresa tinga vacant en un altre centre. En aquest últim supòsit, l'empresa reservarà el lloc de treball que exercia durant un període de sis mesos, després del qual la treballadora haurà d'optar pel retorn al seu lloc o continuar en el nou, en aquest cas decaurà l'obligació de reserva de lloc.  
  
En el supòsit de suspensió del contracte de treball segons TRET, l'esmentada suspensió tindrà una duració mínima de sis mesos, prorrogable per decisió judicial en els termes previstos en l'apartat quatre de la disposició addicional setena de la Llei 1/2004, període que es considerarà de cotització a l'efecte de les corresponents prestacions de la Seguretat Social en els termes regulats en l'apartat 5 de l'article 124 de la Llei general de Seguretat Social, segons redacció de l'apartat u de la disposició addicional huitena de la Llei orgànica 1/2004.  
  
A l'efecte del que s'indica en l'article 52.d de l'Estatut dels Treballadors, no es computaran com a faltes d'assistència, les absències motivades per la situació física o psicològica derivada de violència de gènere, acreditada pels serveis socials d'atenció o serveis de salut, segons siga procedent.  
  
Article 31. Declaració en matèria de pluriocupació  
Les parts subscriptores d'aquest conveni consideren necessari evitar la pluriocupació com a norma general, excepte en els casos de treball a temps parcial. Conseqüentment, atenent aquesta declaració d'intencions tractaran d'evitar que aquestes situacions repercutisquen negativament en la distribució de l'ocupació existent.  
  
Article 32. Igualtat d'oportunitats entre homes i dones  
Les empreses estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar mesures dirigides a evitar qualsevol tipus de discriminació laboral entre dones i homes.  
Amb aquesta finalitat i en compliment de la Llei orgànica 3/2007 d'igualtat efectiva entre dones i homes, en el termini d'un mes des de la signatura d'aquest conveni col·lectiu, les empreses obligades a això constituiran la comissió d'igualtat per a l'elaboració d'un pla d'igualtat que haurà de negociar-se seguint els criteris establits en aquesta llei orgànica.  
Grups professionals  
En funció de les aptituds professionals, titulacions i contingut en general de la prestació, s'estableixen amb caràcter normatiu els següents grups professionals i els continguts que els defineixen:  
  
Grup professional I  
Criteris generals: tasques que consisteixen en operacions realitzades seguint un mètode de treball precís, segons instruccions especifiques, amb un total grau de dependència jeràrquica i funcional. Poden requerir esforç físic. No és necessària la formació específica encara que ocasionalment puga ser necessari un breu període d'adaptació.  
Formació: coneixements elementals relacionats amb les tasques que exerceix.  
A títol només enunciatiu les categories que pertanyen a aquest grup professional són les següents:  
Aspirant administratiu/aspirant administrativa -18 anys  
Aprenent/aprenenta sense contracte de formació.  
  
Grup professional II  
Criteris generals: tasques que consisteixen en l'execució de treballs que, encara que es realitzen sota instruccions precises, requereixen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.  
Formació: titulació o coneixements professionals equivalents a Graduat Escolar, Formació Professional de primer grau o Educació Secundària Obligatòria o coneixements professionals equivalents adquirits després d'una experiència acreditada.  
A títol només enunciatiu les categories que pertanyen a aquest grup professional són les següents:  
Ajudant dependent/ajudant dependenta  
Auxiliar administratiu/auxiliar administrativa  
Mosso/mossa  
Personal de neteja  
  
Grup professional III  
Criteris generals: treballs d'execució autònoma que exigisquen habitualment iniciativa per part dels treballadors encarregats de la seua execució. Funcions que suposen integració coordinació i supervisió de tasques homogènies. Poden suposar coresponsabilitat de comandament.  
Formació: titulació o coneixements professionals equivalents a l'antic Batxillerat Unificat Polivalent, 2n grau d'ESO o batxiller actual, Formació Professional de primer o segon grau o coneixements professionals equivalents adquirits després d'una experiència acreditada.  
  
A títol només enunciatiu les categories que pertanyerien a aquest grup professional són les següents;  
Viatjant-corredor de plaça/viatjant corredora de plaça  
Dependent/dependenta  
Comptable-programador/comptable-programadora  
Oficial administratiu/oficial administrativa  
Oficial 1a  
  
Grup professional IV  
Criteris generals: funcions que suposen la integració, coordinació i supervisió de tasques diverses realitzades per un conjunt de col·laboradors. Tasques complexes però homogènies que sense implicar responsabilitat de comandament, tenen un alt grau de contingut intel·lectual i interrelació humana en un marc d'instruccions generals d'alta complexitat tècnica.  
Formació: titulació universitària, Formació Professional de grau mitjà o superior o coneixements professionals equivalents adquirits després d'una experiència acreditada.  
A títol només enunciatiu les categories que pertanyen a aquest grup professional són les següents:  
Cap de magatzem i sucursal  
Cap de secció mercantil  
Encarregat o encarregada de secció-establiment  
Cap de secció administrativa  
  
Grup professional V  
Criteris generals: funcions que suposen la realització de tasques tècniques complexes i heterogènies, amb objectius globals definits i alt grau d'exigència en autonomia, iniciativa i responsabilitat. Funcions que suposen la integració, coordinació i supervisió de funcions, realitzades per un conjunt d'operadors en una mateixa unitat funcional. S'inclouen també en aquest grup professional funcions que suposen responsabilitat concreta en la gestió d'una o diverses àrees funcionals de l'empresa, a partir de directrius generals molt àmplies emanades del personal pertanyent a la que ha de donar compte de la seua gestió. Funcions que suposen la realització de tasques tècniques de més alta complexitat i fins i tot la participació en la definició dels objectius concrets a aconseguir en un camp amb alt grau d'autonomia, iniciativa i responsabilitat.  
Formació: titulació de nivell d'educació universitària, complementada amb formació específica en el lloc de treball o coneixements professionals equivalents a través d'una experiència acreditada.  
A títol només enunciatiu les categories que pertanyen a aquest grup professional són les següents:  
Director/directora  
Cap de divisió  
Cap de personal   
Cap de compres i vendes  
Director/directora  
Cap de divisió  
Cap d'administració  
  
  
Taules salarials 2019  
  
Grup professional Salari anual Salari mensual  
Grup V 21.831,57 - 1.455,44 -  
Grup IV 18.923,19 - 1.261,55 -  
Grup III 17.626,52 - 1.175,10 -  
Grup II 15.328,00 - 1.021,87 -  
Grup I 12.834,56 - 855,64 -  
  
  
  
Complements   
La dieta s'abonarà 45,24 -  
La mitja dieta s'abonarà 14,33 -  
Complement ad personam art. 15.8 77,04 -